En 1870 os bulgaros consiguen que s'instituya dentro d'a Ilesia Ortodoxa una eparquía bulgara con seu en Veles, que incluye a mayor parte d'a Macedonia d'o Norte actual. En a guerra ruso-turca de 1877-1878 por o tractau de Sant Stefano o soldán acepta a creyación d'una gran Bulgaria que incluye a Macedonia, pero a presión britanica fa que en o Congreso de Berlín en 1878 a extensión de Bulgaria siga més redueita y que Macedonia no siga incluita en o territorio de Bulgaria. Alavez se produce una gran achitación social. Os komitadjis reclaman l'autonomía y se creya a ORIM (Organización Revolucionaria Interior Macedoniana). Os bulgaros dende 1893 refirman a la ORIM. Bi ha disturbios y atentatos. A insurrección de Sant Elías o 2 d'agosto de 1903 dura tres meses. O Exercito turco crema 200 lugars d'a redolada de Monastir y permite as exaccions d'os bachibuzuks (clausulas adicionals). As potencias europeas demandan reformas y estableixen una chendarmería en a rechión con presonal forano. A l'anyo vinient s'elabora un cens.